Author: Jana Papová
Company: MZ SR

Predkladacia správa

V súvislosti s ukončením likvidácie spoločnosti Veriteľ, a.s. sa predkladá iniciatívny materiál „Správa o likvidácii spoločnosti Veriteľ, a.s. k 15.6.2006“
	Spoločnosť Veriteľ, a.s. vstúpila do likvidácie ku dňu 1.2.2006 na základe rozhodnutia mimoriadneho valného zhromaždenia spoločnosti Veriteľ, a.s. Pohľadávky všetkých známych veriteľov spoločnosti boli ku dňu skončenia likvidácie spoločnosti, t.j. ku dňu 15.6. 2006 uspokojené v celom rozsahu a v lehote splatnosti, sporné pohľadávky z účtovníctva spoločnosti  nevyplynuli. 
Z mimoriadnej účtovnej závierky spoločnosti, zostavenej za účtovné obdobie likvidácie spoločnosti, t.j. od 1. 2. 2006 do 15.6. 2006 vyplýva, že majetkový zostatok, ktorý vyplynul z likvidácie spoločnosti je vo výške 649,5 mil. Sk. 
 Vzhľadom k tomu, že finančné prostriedky poskytnuté spoločnosti Veriteľ, a.s. boli určené na oddlženie zdravotníckych zariadení a do skončenia likvidácie existujú záväzky zdravotníckych zariadení, ktoré neboli vysporiadané prostredníctvom spoločnosti, materiál navrhuje, aby likvidačný zostatok spoločnosti nebol vyplatený obom správcom majetkovej účasti Slovenskej republiky v spoločnosti  v pomere 50:50, ale sa celý odovzdal iba Ministerstvu zdravotníctva Slovenskej republiky. Súčasťou materiálu je tiež návrh použitia likvidačného zostatku spoločnosti Veriteľ, a.s. v likvidácii.
Materiál bol vypracovaný v spolupráci s Ministerstvom financií Slovenskej republiky. Vzhľadom na špecifičnosť materiálu nebolo potrebné medzirezortné pripomienkové konanie.
Schválenie materiálu nebude mať dopad na zamestnanosť, ani finančný, ekonomický a environmentálny vplyv, ani vplyv na podnikateľské prostredie.